《题冯寺丞所藏李龙眠九歌图》
明代·陈琏

红云辉辉昭玉宇，紫宫之中神独处。大少司命播洪钧，万汇生成咸得所。

扶桑霞明天欲曙，龙辀东来从真侣。凝情遥睇云中君，烟水微茫隔洲渚。

湘灵瑶瑟久不闻，山鬼啾啁啼夜雨。国殇沉沦河伯逝，谁致兰殽荐芳醑。

繄昔三闾心独苦，托此微词期悟主。鱼腹幽魂不可招，九歌闻来转悽楚。

区区忠诚孰能识，紫阳辨之深见许。龙眠居士画更精，想像写来宁有谱。

风环月佩锵琳琅，翠辇鸾旌拥干羽。天狼无光殪狐矢，白鼋腾波神物举。

杜衡青青兰芷馨，遗佩何人恣容与。辛夷之车山下来，赤豹文狸导雄虎。

阴阳鬼神纷杂揉，祭赛相传楚风土。笙箫钟鼓间琴瑟，巫能安歌觋能舞。

千年往事似足稽，景象恍如亲所睹。信知此画妙入神，几度披图谩怀古。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。